Svandís Svavarsdóttir, heilbrigðisráðhera, leggur til í reglugerðadrögum að sjálfstætt starfandi sérgreinalæknar, sem rukka aukalega, njóti ekki kostnaðarþátttöku Sjúkratrygginga Íslands. Núverandi ástand vinni gegn markmiðum um heilbrigðisþjónustu óháð efnahag.
Síðustu þrjú ár hafa sjálfstætt starfandi sérgreinalæknar verið án samnings við Sjúkratryggingar og á meðan fengið tímabundna heimild til þess að rukka samkvæmt sérstakri gjaldskrá stofnunarinnar. Nú telur heilbrigðisráðherra það ekki lengur tækt, þrjú ár geti ekki talist tímabundið ástand og brýnt að ná samningum sem fyrst. Í tilkynningu á vef heilbrigðisráðuneytisins kemur fram að sérgreinalæknar hafi í sumum tilvikum ekki unað gjaldskrá sjúkratrygginga og sett gjaldskrár til hliðar við opinbera kerfið. Sjúklingar hafi því þurft að greiða tvo reikninga þegar þeir sækja þjónustu þeirra og einungis kostnaðarþátttaka vegna annars þeirra. Sjúktratryggingar hafa ekki upplýsingar um umfang gjaldanna og þau eru sögð standa markmiðum stjórnvalda um að greiðsluþátttaka sjúklinga fari ekki yfir ákveðin mörk, fyrir þrifum.
Til að bregðast við stöðunni, leggur heilbrigðisráðherra til að reglugerð um endurgreiðslu kostnaðar taki ekki til þeirra lækna sem krefja sjúklinga um aukagreiðslur. Þá áformar ráðherra að setja skilyrði um að sérgreinalæknar skili ársreikningin vegna reksturs síns, hyggist þeir sækja eindurgreiðslu á hlut sjúklings frá sjúkratryggingum.
Frestur til þess að skila umsögnum við reglugerðardrögin rennur út þann 23. apríl.
Heilbrigðisráðherra vill bregðast við aukinni gjaldtöku sérfræðilækna og leggur til að þeir sem rukki meira en gjaldskrá sjúkratrygginga kveður á um njóti ekki kostnaðarþátttöku. Núverandi ástand vinni gegn markmiðum um að tryggja sjúklingum heilbrigðisþjónustu óháð efnahag. 